google/wiki40b huggingface dataset:
Urbanitet

Urbanitet er et uttrykk for bymessighet, eller typisk for byer. Graden av urbanitet styres av menneskelig aktivitet i et avgrenset område. Ordet er i motsetning til rural.
Det er ikke nok at området er tett bebygget eller tett befolket, dersom de yrkesaktive arbeider innen primærnæringene. Summen av tett bebygget, tett befolket og aktivt benyttet areal øker den subjektive opplevelsen og dermed også graden av urbanitet for et område.
Bygeografer (se bygeografi) har ulike typer kategorisering for å måle urbanitet, i nasjoner, i regioner eller kommuner. Begrepet tettsted er utviklet som et verktøy for å måle urbanitet. Urbanisme kan referere til det faglige studiet av byutvikling eller byplanlegging.
Tema innen urbanitet kan være byens historiske utvikling, urbant hverdagsliv og senmoderne byutvikling.
Ordet urban kommer fra latin urbs «by, særlig byen Roma», som trolig er lånt inn i latin fra annet (ukjent) språk.

Om personer

Urbanitet kan også brukes om personer og deres oppførsel. Enkelte personer og deres handlinger kan beskrives som urbane. Aktiviteter som «shopping» og kafébesøk har sin opprinnelse fra urbane strøk og beskrives ofte som urbane handlinger.
Portrettet (film)

Handling

Filmen utspiller seg i det idylliske tettstedet Solsund. Der bor Per Haug, en provisor, ungkar, amatørmaler og leder av den politiske opposisjonen i bystyret. En dag styrter han hjem fra et stormende bystyremøte og maler i raseri et portrett av ordfører Abrahamsen. Haugs sinne beror ikke bare på forskjellige politiske oppfatninger, men også på at Abrahamsen har begynt å oppvarte Haugs husholderske.
En dag får Haug besøk av en barndomsvenn fra Oslo. Når vennen reiser hjem får han med seg et portrett av deres gamle skolelærer, malt av Haug. En dag får Haug vite at maleriet har blitt årets store sensasjon på høstutstillingen i Oslo.
Tweede Kamer

Funksjoner

Tweede Kamer er det viktigste av de to kamrene i Generalstatene. Det er her lovgivning og kontroll av regjeringen finner sted. Både Tweede Kamer og regjeringen har rett til å foreslå nye lover; Tweede Kamer diskuterer dem, og dersom et forslag blir akseptert, blir det sendt videre til Eerste Kamer. Det er ikke mulig å være medlem av både parlamentet og regjeringen samtidig, med mindre det er et forretningsministerium, som ennå ikke har fått en etterfølgerregjering i det et nytt Tweede Kamer samles etter et nyvalg. 
Tweede Kamer er også ansvarlig for den første utvelgelsen av dommere til landets høyesterett. Kammeret leverer en liste til regjeringen med tre navn for hver ledige plass. 
Videre er kammeret ansvarlig for å velge en ombudsmann og hans underordnede.
Sony Ericsson P990i

Sony Ericsson P990i er den fjerde mobiltelefonen i Sony Ericssons P-serie og kjører operativsystemet SymbianOS 9.1 UIQ 3.0.
P990i har en 208 Mhz ARM 9 prosessor fra Philips og 64 MB RAM. Skjermen har en oppløsning på 240 x 320 piksler (QVGA) med en fargedybde på 262.144 farger. Interntminne er på 80 MB og den har støtte for minnekort av typen Memory Stick Duo og Memory Stick PRO Duo. Offisielt støtter den minneort opp til 4 GB. I praksis vil den muligens kunne bruke 8 GB også.
P990i har to kameraer, et 2 megapiksler med autofokus og fotolampe bak, og et VGA kamera foran til videotelefoni over UMTS/3G nettverk.
P990i har trippelbåndstøtte med nettverkene GSM 900, 1800 og 1900 samt Wi-Fi (2100 Mhz) og UMTS (2100 Mhz). Den har også bluetooth og infrarød.
De første prototypene var vist i oktober 2005, men modellen kom ikke for salg for i august 2006.
Step outline

Step outline er å gjengi historien i et filmmanuskript scene for scene, med en kort beskrivelse av hva hver scene skal inneholde. Step outline er altså omrisset av historien med en liste over alle scenene som skribenten planlegger å bruke for å fortelle historien. Når en step outline er ferdig kan man starte med selve manusarbeidet. Dette er bare et utgangspunkt for det første utkastet til manus.

Eksempel

- På havnen: Harry går ned til seilbåten sin. Her måter han Fiona. Hun inviterer ham på middag.
- I banken: Harry går for å ta ut 1000 NOK for å kjøpe en gave til Fiona, men kontoen er sperret. Harry mistenker at noe ulovlig har skjedd.
Ram (sønn av Hesron)

Ram er i Bibelen navnet på en forfader i Juda stamme. Han var sønn av Hesron og far til Amminadab. Han var en forfader til Boas og videre til kong David.
Palimpsest

Palimpsest (fra gresk palimpsestos, 'skrapt på ny') er et manuskript, en pergamentrull eller en bok som er blitt renset, det vil si der skrivematerialet er blitt skrapt eller vasket for å radere ut tidligere skrift og så blitt brukt om igjen.

Ordbakgrunn

Ordet kommer via latin palimpsestus som er avledet fra det greske παλίμψηστος, palímpsestos, et ord som er satt sammen av røttene palin, «igjen» og psên, «skrape», og betyr «utskrapt igjen».

Slettede og gjenbrukte skrivematerialer

Til hverdagsbruk og undervisning skrev romerne på vokstavler der bokstavene kunne strykes vekk og brukes til nye tekster. Cicero omtalte disse tavlene som  palimpsester.
Fordi papyrus og pergament var både vanskelig å lage og dyrt å skaffe, var sletting og gjenbruk ikke uvanlig. Man kunne enten skrape og pusse overflaten, bleke materialet eller stryke på hvitfarge for å lage blanke ark.
En del eldre manuskripter finnes som palimpsester, slik at det opprinnelige innholdet må fremkalles enten kjemisk eller ved forskjellige fotografiske teknikker.
Kladder og notater ble skrevet i sand eller på vokstavler. Slik sett kan også vanlige skolekrittavler omtalt som palimpsester, selv om denne bruken av ordet er nokså sjelden. 
Palimpsester finnes også som barneleke, der en kan skrible noe slik at et vokspapir trykkes ned i farget voks. Når en skiller papir og voks, er arket tomt.

Palimpsester i arkitektur

Innen arkitektur er betydningen «spor av noe som var», slik som eksempelvis spor på en husvegg etter det revne nabobygget.
Paris og Elena i Trejeborg

Paris og Elena i Trejeborg er en gammel folkevise av den typen vi kaller ballader. I TSB-katalogen er den typologisert som TSB D381. I Norge er visa dokumentert bare seks ganger i øvre Telemark. Alle disse oppskriftene går tydeligvis tilbake til et dansk skillingstrykk fra omtrent 1500. Det samme gjelder for de svenske og færøyske oppskriftene. Det er ikke kjent melodi til visa.

Innhold

Visa forteller at Paris er i tjeneste hos kong Nikelus og forelsket i dronning Elena. En gang Nikelus er i krig, graver de to en tunnel fra borga og ned til stranda. Da Nikelus kommer hjem står Paris og en forkledd Elena på stranda. Paris spør om lov til å flytte bort med denne tjenestejenta, men kongen mener at tjenestejenta er svært lik dronninga og han vil se henne først. Elena løper opp gjennom tunnelen og viser seg for kongen der oppe. Paris og Elena drar så til Trejeborg, men Nikelus kommer etter med en hær og beleirer Trejeborg i ni år. Da får kongen det rådet at han skal lage en hest av kobber. Hesten kommer inn i Trejeborg og setter fyr på borga. Elena velger å dø sammen med Paris i stedet for å følge kong Nikelus hjem.
Personnavnene og kobberhesten viser at denne visa har en sammenheng med sagnene om trojanerkrigen, men bakgrunnen for visa er uklar.
Joanna av Tower

Liv og virke

Joanna var den yngste datteren av kong Edvard II av England og hans dronning Isabella av Frankrike. Hun ble født i Tower of London den 5. juli 1321. Hun var oppkalt etter sin bestemor på morssiden, Johanna I av Navarra, dronning av kong Filip IV av Frankrike. Hennes eldre søsken var den framtidige kong Edvard III av England, John av Eltham, jarl av Cornwall og Eleanor av Woodstock. Søsteren ble født i Woodstock Palace, derav tilnavnet. Edvard var 9 år eldre enn Joanna mens hennes andre bror John døde kort tid etter at han hadde fylt 20 år. Hennes søster Eleanor var 3 år eldre og kom til bli gift med Reginald II, greve av Guelders. Joanna hadde også en illegitim bror, Adam FitzRoy, en sønn av Edvard II med en ukjent kvinne som ble født tidlig på 1300-tallet, men han døde mens var på krigstokt i Skottland med sin far i 1322.
I henhold til fredsavtalen i Edinburgh-Northampton-traktaten som ble inngått mellom Skottland og England den 17. mars 1328 skulle freden forsegles med en ekteskapsunion mellom kongehusene. Joanna ble gift den 17. juli 1328 til David II av Skottland ved Berwick-upon-Tweed. Hun var da 7 år gammel og han var kun 4 år. Ingen av kongene var tilstede, men dronning Isabella overvar seremonien. Deres ekteskap varte i 34 år, men det var barnløst og åpenbart uten kjærlighet.
Den 7. juni 1329 døde Robert Bruce og David ble konge. Han ble kronet ved Scone i november 1331.
Etter at Edvard III av England og hans protesjé Edward Balliol seiret i slaget ved Halidon Hill i juli 1333 ble David og Joanna sendt i trygghet i Frankrike. De nådde fram til Boulogne-sur-Mer i mai 1334 hvor de ble mottatt av kong Filip VI av Frankrike, hennes mors fetter. Lite er kjent om livet til den skotske konge og dronning i Frankrike, hvor de oppholdt seg sju år, unntatt at de bodde i slottet Château Gaillard i Normandie og at den franske kongen behandlet dem med respekt.
I mellomtiden hadde Davids representanter fått overtaket i Skottland, og David og Joanna kunne vende tilbake i juni 1341 hvor han tok styringen over regjeringen på nytt. Han klarte å bli tatt til fange av engelskmennene som følge av slaget ved Neville's Cross utenfor Durham den 17. oktober 1346, og forble engelsk fange i 11 år. Selv om Edvard III tillot sin søster Joanna besøke sin ektemann i Tower of London noen ganger, ble hun ikke gravid. Deres ekteskap synes å ha vært følelsekaldt, og David II var notorisk utro. Da han vendte tilbake til Skottland, brakte han Katherine Mortimer, sen elskerinne med seg, og det ble sagt at «Kongen elsket henne mer enn alle andre kvinner, og på hennes framstilling ble hans dronning fullstendig oversett mens han omfavnet sin elskerinne.» 
Joanna hadde et nært forhold til mor Isabella, og stelte henne i løpet av hennes siste tid, og moren testamenterte sine personlige effekter til datteren.
Joanna døde i 1362, 41 år gammel, ved Hertford Castle i Hertfordshire. Hun er gravlagt i Christ Church Greyfriars i London, hvor hennes mor ble gravlagt kun 4 år tidligere. Intet spor av hennes grav har overlevd.
Rød sirkel

Rød sirkel (🔴) er et tegn som var godkjent som en del av Unicode 6.0 i 2010 under navnet large red circle og inkludert i Emoji 1.0 i 2015. Tegnet blir blant annet brukt som symbol for «opptak» («record»).
Nupseranodes

Utseende

En middelsstor, avlang, matt trebukk. Hode, pronotum, dekkvingenes rot og lårene på forbeina er gulbrune, antenner, resten av dekkvingene og mesteparten av beina svarte. Antennene er tynne og betydelig lengre enn kroppen, i alle fall hos hannen. Pronotum er sekskantet med en kraftig pigg midt på hver side, dekkvingene jevnbrede. Beina er nokså lange og tynne.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Arten er utbredt i Sør-Afrika.
Avkjølingsspann

Avkjølingsspann er en beholder til avkjøling av melk. Avkjølingsspann er laget av metall. De har rette sider og to ører i toppen til å løfte i. Volumet kan variere fra 10 til 40 liter. Spann på under 30 liter er gjerne sylinderformet, mens større spann kan ha et ovalt tverrsnitt for å øke avkjølingsflaten i forhold til melkemengden.
I 1860-årene tok man i bruk avkjøling av melk i vann, en ny metode som fikk stor betydning for seterbruket. Det første avkjølingsanlegget av denne typen ble anlagt på Odnes i Søndre Land, og omkring 1870 ble denne metoden tatt i bruk flere steder både i Gudbrandsdalen og i Valdres. Om bruk av denne metoden i Valdres skriver Knut Hermundstad:I bekker og kjelder vart det laga vasskummar. Bøndene kjøpte seg avkjølingsspann som dei silte mjølki i. Spanni sette dei så i kummane. Mjølki heldt seg då søt lengre. Dei sa det vart meir og betre fløyte når dei bruka avkjøling. Men denne bruksmåten var det berre ein og annan Valdres-bonde som bruka. For slik avkjøling kunne det lages en karm av bord eller en laftet firkant i en bekk der man satte spannene ned. Noen støpte også murer for slik avkjøling og andre la en renne inn i et avkjølingskar i melkebua. Fordelene med avkjøling skulle være at melken holdt seg søtere og bedre. Den var bedre som for til små kalver og små griser. Smør og prim ble også bedre, men folk savnet den gamle surosten. Det ser ut til at denne avkjølingsmetoden går av bruk når separatoren kommer på 1900-tallet, mens andre først anla slike kjøleanlegg når de begynte med melkelevering fordi de mente at den avkjølte melken tålte transporten bedre.
Junior-VM på ski, nordiske grener

Juniorverdensmesterskapet på ski, nordiske grener er de verdensmesterskap som arrangeres av Det internasjonale skiforbundet (FIS) i langrenn, skihopp og kombinert for juniorer. Det ble arrangert europamesterskap fra 1968, i 1977 ble dette utvidet til deltakere fra hele verden, men i 1978 var arrangementet igjen begrenset til europiske deltakere.
Tadateru Omoto

Karriere

Tadateru Omoto startet sin profesjonelle karriere i Bellmare Hiratsuka.
Köpmanholmen

Köpmanholmen er et tettsted i Örnsköldsvik kommune i Västernorrlands län i landskapet Ångermanland i Sverige. Det ligger cirka tjuefem kilometer sørvest for Örnsköldsvik. I 2010 hadde tettstedet 1 237 innbyggere.
Stortingsvalget 1906 i Stjørdalen

Stortingsvalget 1906 i Stjørdalen ble avholdt den 13. august og 2. september 1906, og var Stjørdalen krets i Nordre Trondhjems amts deltagelse i stortingsvalget 1906. Første valgomgang ble avholdt 13. august, men gav ikke tilstrekkelig flertall (50 %) til at man kunne unngå en andre valgomgang 2. september. Det skulle velges én stortingsrepresentant og én personlig vararepresentant for perioden 1907–1909.
Stjørdalen krets omfattet valgsognene Meråker, Hegra, Lånke, Stjørdal, Skatval, Frosta, Åsen, Skogn og Frol (Levanger landsogn).
Det var 4 606 stemmeberettigede i kretsen ved første valgomgang, og 4 604 stemmeberettigede ved andre valgomgang. Av disse avla henholdsvis 2 545 og 2 781 personer sin stemme, hvorav henholdsvis 2 529 og 2 778 stemmer ble godkjent. De fleste velgerne stemte på både en kandidat som stortingsrepresentant og en annen kandidat som vararepresentant.
Brukseier Bernhard Øverland (V) fra Stjørdal ble valgt til stortingsrepresentant, og Andreas Galtvik (V) fra Frosta til hans personlige vararepresentant. Høyres kandidater til disse vervene, Andreas Thyholt og Ole Gundersen, kom på klar andreplass i alle valgene. Resultatet var ventet, og forandret ikke den politiske situasjonen i kretsen.
Sveriges bandyforbund

Svenska Bandyförbundet organiserer bandysporten i Sverige. Forbundet ble stiftet 5. april 1925 i Stockholm av 29 representanter fra 49 klubber. Sune Almkvist ble forbundets første formann. Det svenske bandyforbundet sluttet seg 26. august samme år til det svenske idrettsforbundet. Bandyidretten eksisterte i Sverige fra omtrent 1905, men ble fram til 1925 organisert av Svenska Fotbollförbundet. 12. februar 1955 var Sveriges bandyforbund med på å grunnlegge Det internasjonale bandyforbundet (FIB).
Det svenske bandyforbundet har, i likhet med det internasjonale bandyforbundet, hovedkvarter i Katrineholm. Forbundet består av 23 «distriktsförbund», som er fordelt i regionene «nord», «mitt» og «syd».

Seriespill

Siden 1931 har Sveriges bandyforbund arrangert nasjonalt seriespill. Fra starten til 1981 het øverste divisjon «Division I». Fra 1981 til 2007 ble øverste divisjon kalt «Allsvenskan», mens siden 2007 har toppdivisjonen hatt navnet Elitserien.
Apsu

Apsu, eller abzu, var i mesopotamisk kosmogoni det maskuline element som representerte ferskvannet og som blandet seg med saltvannet, Tiamat. Sammen skapte dette par de første menneskene.
Mellom-Vikna

Mellom-Vikna er ei øy i Vikna kommune, Nord-Trøndelag. Den hører til øygruppa Vikna som har tusenvis av øyer og holmer. Øya har et areal på 57,43 km².
Vikna vindmøllepark, som er landets første, ligger ved Garstad på Mellom-Vikna.
En riktig ung jente

Forbud

Filmen vakte oppmerksomhet på grunn av grafiske sex-scener som blant annet inkluderte at at skuespillerinne viste Charlotte Alexandra bryster og vulva, samt de mannlige skuespilleres erigerte peniser.
Dette førte til at filmen ble forbudt i en rekke land og ikke fikk vanlig kinopremiere i Frankrike og Norge før i 2000, selv om den ble laget i 1976.
Oslofjordens Friluftsråd

Oslofjordens Friluftsråd (OF), er en sammenslutning av flere interesseorganisasjoner og kommunene og fylkene rundt Oslofjorden, og det største friluftsrådet i Norge, ca 1,5 millioner mennesker bor i OFs 29 medlemskommuner.  OF har  ansvar for store områder langs fjorden og har som hovedoppgave å gjøre strender og andre områder tilgjengelige for alle, fremme friluftslivet og beskytte naturen ved kysten. 
OF ble opprettet i 1933. Fremsynte kvinner og menn så allerede den gang at friluftslivet i fjorden hadde to problem: 1. Stadig flere områder ble nedbygd og dermed gjort utilgjengelige for folk flest. 2. Fjorden var forurenset, og måtte bli renere. Med lite ressurser og store ambisjoner gikk de i gang. Viktige områder ble kjøpt opp slik at innbyggerne fikk tilgang til badestrender. 
OF er etter hvert blitt en stor grunneier for flere attraktive friområder omkring Oslofjorden, bl.a. Moutmarka i Færder kommune. Totalt er over 20 000 dekar friområder gjort tilgjengelig gjennom OFs arbeid.
Brødrene Dal og vikingsverdets forbannelse

Bakgrunn

28. august 2009 ble det kjent i ett intervju med Dagbladet at opptak fra Brødrene Dal og Vikingsverdets Forbannelse er funnet. Mjøen og Lystad har gjort det om til en spillefilm for kino bestående av opptak fra denne teaterforestillingen som foregikk med publikum tilstede. Imidlertid ble de fleste publikumssekvensene klippet vekk når det ble laget til kinofilm.
Abacoproeces saltuum

Utseende

Abacoproeces saltuum er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Abacoproeces saltuum er den eneste norske arten fra denne slekten, så forveksling med andre arter skulle ikke by på et problem. Men flere av artene i slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Siri Anett Olsen

Siri Anett Olsen (født 6. november 1972) er en norsk billedkunstner, frilans illustratør og avistegner. Hun har utdannelse som kunstfagkandidat (Master of Arts) fra Kunsthøgskolen i Oslo. Siri Anett Olsen har blant annet laget enkle tegninger til KK (Kvinner og Klær) og livsstilsmagasinet Kamille. Hun har siden 2003 også laget tidstypiske, digitale kollasjer som artikkelillustrasjoner i lokalavisa Tønsbergs Blad.
The Official International Queen Fan Club

The Official International Queen Fan Club er den offisielle fanklubben for rockebandet Queen.
Den har base i London, England, og ble startet i 1973 av Pat og Sue Johnstone like etter at Queen ga ut sitt første album. Medlemstallet har på verdensbasis vårt oppe i 20 000 medlemmer. Det blir sendt ut magasiner hvert kvartal med siste nytt om bandet, tilbud om bandartikler, og med en personlig hilsen fra et av medlemmene i bandet. På slutten av 1980-tallet begynte de med årlige samlinger (conventions) på ulike steder i England, og dette holder de på med ennå.
Ifølge Guinness rekordbok er klubben den fanklubben for rockeband som har vart lengst.
Dublin-forordningen

Dublin-forordningen (Forordning nr. 604/2013, nå Dublin III-forordningen, tidligere Dublin II-forordningen og Dublin-konvensjonen) er en EU-forordning som fastsetter kriteriene og prosedyrer for avgjørelse av hvilken av Den europeiske unions (EU) medlemsstater som er ansvarlige for å behandle asyslsøkere, som søker internasjonal beskyttelse i overensstemmelse med Flyktningkonvensjonen samt EUs kvalifikasjonsdirektiv. Forordningen er en hjørnesten i Dublin-systemet, som består av Dublin-forordingen og Eurodac-forordningen, som etablerer et felles europeisk fingeravtrykksregister for illegale innvandrere i EU. Dublin-forordningen har til formål «hurtig å avgjøre hvilken medlemsstat som er ansvarlig [for behandling av asylsøknader]», og gir dermed andre medlemsstater mulighet for å sende en asylsøker tilbake til den ansvarlige medlemsstaten. Normalt vil den ansvarlige medlemsstaten være staten hvorigjennom asylsøkeren først kom inn i EU.

Målsetninger og kritikk

Et av hovedformålene med Dublin-forordningen er å forhindre en asylsøker i å fremme asylsøknader i flere medlemsstater, såkalt «asyl-shopping». Et annet mål er å redusere antallet «reisende» asylsøkere som er sendt fra medlemsstat til medlemsstat. Det land som asylsøkeren først søker om asyl i er ansvarlig for enten å innvilge eller avslå asyl, og søkeren får ikke gjenstarte prosessen i en annen jurisdiksjon.
Ifølge Dublin-forordningen skal en asylsøker søke om asyl i det første EU-land vedkommende ankommer til, og hvis han eller hun krysser grensen til et annet EU-land etter å være registrert med fingeravtrykk, vil vedkommende returneres til det første EU-landet igjen. Kritikere mener at denne ordningen legger et forholdsvis stort press på de land som utgjør EUs yttergrenser, fordi disse som regel vil være de(t) første land som asylsøkere ankommer til.

Anvendelse

Høsten 2015 brøt Dublin-forordningen i praksis sammen, da medlemsland som Ungarn, Kroatia, Slovenia, Østerrike, Tyskland og Hellas sluttet å håndheve den. Under den europeiske migrasjonskrisen ga disse medlemslandene i september eller oktober 2015 helt opp å registrere og sjekke innvandreres identitet, særlig dersom migrantene var på vei til et annet land som kunne overta forpliktelsen og kostnaden med asylmottaket.

Anvendelse i Norge

Dublin-forordningen III trådte i kraft 1. januar 2014. Utlendingsloven paragraf 32 fikk et nytt fjerde ledd som gjør forordningen til norsk lov. Også andre paragrafer i utlendingsloven og utlendingsforskriften har fått endringer, og Utlendingsdirektoratets retningslinjer er også oppdatert.
Charles Schwab Challenge

Dean & DeLuca Invitational, tidligere Crowne Plaza Invitational at Colonial og Bank of America Colonial, er en golfturnering på PGA-touren som arrangeres hvert år i mai på Colonial Country Club i Fort Worth i Texas. Den ble første gang arrangert i 1946, og har vært en fast del av turneringsprogrammet siden. Den første turneringen ble vunnet av Ben Hogan, som også vant den fire ganger til i løpet av årene frem til 1959.
Tureringen er en invitational, noe som innebærer litt andre kriterier for å kvalifisere seg. De 70 øverste på fjorårets pengeliste er automatisk kvalifisert, og det samme er spillere som tidligere har vunnet turneringen. I tillegg har sponsorene større mulighet enn vanlig til å gi spillere de selv ønsker muligheten til å delta.
Skjonghelleren

Skjonghelleren er en stor hule på Valderøy i Møre og Romsdal. Hulen er en av de største på vestlandskysten, og de innerste delene strekker seg over 70 meter innover i fjellet. I de ytre delene av hulen er det inntil ca. 20 meter løsmasse i bunnen, der det er mulig å se mange lag med istidsavsetninger. Her finnes også knokler av dyr og fugler, opptil 30 000 år gamle, noe som gjør at dette er et av de eldste forekomstene av faunamateriale i landet. Alkekonge og polarlomvi er de mest tallrike artene.
Det er funnet rester av seler i hulen. Den meste sannsynlige forklaringen er at selene er blitt drept av isbjørn, og at polarrev etterpå har dratt beina inn i hulen. Et alternativ forklaring er at vi her har de eldste spor etter mennesker i Norge, men det er ikke funnet uomtvistelige spor etter slik aktivitet i form av steinartefakter eller lignende. Påstandene om så gammel bosetning er derfor svært omstridt. Derimot er det spor etter flittig bruk av hulen i eldre jernalder, som har gitt rike funn av redskaper, ildsteder og bein av fisk, vilt og husdyr.